text: Font: Ajuntament de Begur - Dimarts, 27/02/18
  Una de les il·lustracions de l'exposició, creació de Delphine Labedan. (Foto: Ajuntament de Begur)
  La sala d'exposicions de les Escoles Velles de Begur acollirà a partir de dijous, i fins al 18 de març, la mostra "Contes de la Mediterrània", integrada per il·lustracions de Delphine Labedan. La mostra, produïda pel Museu de la Mediterrània de Torroella de Montgrí, està composta per quadres i pintures explicatives de 7 contes tradicionals de països de la Mediterrània.
  La inauguració oficial es farà divendres, 2 de març, a les 19 hores, i comptarà amb la presència de l'alcalde i la regidora de Cultura, Joan Loureiro i Mònica Martínez, com també dels seus homòlegs de Torroella, Josep Maria Rufí i Anna M. Mercader, respectivament.
  Els contes que es poden trobar a l'exposició són: Patufet (llengua catalana); El penjoll d'Isis (llengua occitana); El poder de la falguera (llengua sarda); Pinotxo (llengua italiana); Els set germans i el llac de la lluna (llengua amazic); Aïxa Kandixa (llengua àrab), i Els angelets de la Verge de les Angústies (llengua castellana).